इंतज़ार हुसैन ने भारत के विभाजन के दर्द को ‘बस्ती’ में उकेरा है। टुकड़ों में बंटने की पीड़ा को ‘ख़ामोश पानी’ और ‘पिंजर’ जैसी फ़िल्मों ने कैनवस दिया है। फ़ैज़ अहमद फ़ैज़ तो जन्मे भी भारत के उस हिस्से में थे, जो पाकिस्तान हो गया। लेकिन वे यह कहते-कहते ही चल बसे कि ‘वो इंतज़ार था जिसका, ये वो सहर तो नहीं’। गुरमेहर पर लानत भेजने वाले फ़ैज़ के इस विलाप पर क्या कहेंगे कि ‘ये वो सहर तो नहीं, जिसकी आरज़ू लेकर; चले थे यार, कि मिल जाएगी कहीं-न-कहीं, फ़लक के दश्त में तारों की आखिरी मंजिल; चले चलो कि वो मंजिल अभी नहीं आई’।